text: Politiet er endnu på bar bund i sag om skuddrama
  17 februar 2017 kl. 07.09
  Både skudoffer, våben og motiv mangler efter torsdagens skuddrama i Sommersted. Politiet forsøger at strikke teorier sammen.
  Torsdag eftermiddag blev en 27-årig mand anholdt i forbindelse med en skudepisode i Sommersted samme dag. Her dagen derpå har den anholdte mand ikke været til meget gavn for politiet.
  - Han har stort set ingenting sagt, så vi skraber det sammen, vi har, siger Ole Aamann, der er vagtchef ved Syd- og Sønderjyllands Politi.
  Politiet har ikke meget at gå efter, da de hverken har gerningsvåben eller motiv. Heller ikke den forurettede, der ifølge vidner er blevet skudt efter, er dukket op, hvilket undrer politiet.
  - Vi har flere teorier, vi arbejder med, siger Ole Aamann, men han kan ikke komme ind på nærmere detaljer. 
  Den 27-årig bliver fremstillet i grundlovsforhør kl. 13 i dag.
  Syd- og Sønderjyllands Politi oplyser, at der ikke er sammenhæng mellem skudepisoden og drabet på en lille dreng i Sommersted.
  Den mand vi sigter for, at have afgivet skud i Sommersted torsdag eftermiddag, fremstilles i grundlovsforhør kl. 1300 i Sønderborg #politidk
  
  